01:39 23 Феврал 2020\n18:40 06.02.2020 (Янгиланган 18:42 06.02.2020) Ҳавола олиш\nРоссия пойтахти дунёнинг энг гўзал шаҳарларидан бири, десак, адашмаймиз. Ҳар йили бу ерга миллионлаб сайёҳлар ташриф буюради. Хўш, улар Москва ҳақида қандай фикрда?\nТОШКЕНТ, 6-фев Sputnik, Светлана Баева. Инглиз тилида гапириш керакми - муаммосиз, мазали овқатларми - осонликча, метрода - ажабланадиган нарса бор (энг муҳими тиғиз пайтларда эҳтиёт бўлинг). World Travel Awards мукофотининг ғолиби бўлган Москвани чет эллик меҳмонлар яхши кўришади, аммо айрим нозиклар мавжуд. Италияликларни нимани мафтун этди, таксида циркгача қанчага борса бўлади ва “бўялган шақилдоқ”ни қаердан топиш мумкин – батафсил РИА Новости материалида.\nТанланг: кимга - инглизча, кимга - юнонча\n“Мен бир неча марта москваликлардан инглиз тилида гаплашасизми деб сўрашганида, улар йўқ жавоб беришганига гувоҳи бўлганман. Лекин кейин улар жуда яхши даражада мулоқот қилишган”, - дейди австралиялик Таня Симпсон. - Аммо "салом", "илтимос", "раҳмат", "йўқ" ва "ҳа" сўзларини мен хушмуомила кўриниши учун рус тилида гапирар эдим”.\nГерманиялик Полнинг таъкидлашича, ҳамма жойда инглиз тилидаги белгилар мавжуд, шунинг учун йўл топиш осон. "Аммо Лондон, Париж ёки Германиядаги рус саёҳатчилари кирилл ёзувини кўришлари мумкинми?" - деб савол беради.\nАммо гид-таржимон Елена Бреуснинг сўзларига кўра, баъзида сайёҳлар марказда бўлмаган туманларда навигация йўқлигидан шикоят қиладилар.\nБаъзилар учун эса Москвада инглиз тилисиз деярли қийин эмас. Елена Савинанинг айтишича, масалан, мактабда юнон тилини ўрганган италияликлар тезда кўникишади ва белгиларни ўқий бошлашади.\nТуристы фотографируются на Красной площади в Москве. На дальнем плане справа - Покровский собор (храм Василия Блаженного).\nҲаракатланиш: ер остида\nМеҳмонлар учун дастурнинг мажбурий қисми - пойтахт метроси: тарихий станциялар, мозаик панеллар, ҳашаматли қандиллар. “Мен ўз ҳамроҳларимга Москва метросидаги туннелнинг диаметри Спасская минорасидаги соатнинг ўлчамига мос келишини эслатаман", - дейди гид-таржимон Мария Сорокина. "Бундай лаҳзалар ҳар доим чет элликлар учун қизиқ, улар Москва Кремль тузилмаларининг нисбатларини тасаввур қилишига имкон беради".\nБироқ, америкалик Питер МакДоналд Quora саёҳат билимлар алмашинуви тизимида ёзганидек, метро ва электричкалар - "тиғиз пайтдаги жаҳаннам"дир. "Бир марта мен 20 дақиқа давомида энгашиб бир оёғимда турган ҳолатда кетдим", деди америкалик Москвадаги таассуротлари билан ўртоқлашиб.\nТинчроқ вақтда чет элликлар йўловчилар бир-бирларига жой беришаётганидан ҳайратда қолишади. "Улар Москвада кекса одамлар олдида ўзларининг ўриндиқларидан сакраб туришларини яхши кўришади. Масалан, Италияда бу камдан-кам учрайди", - дейишади гидлар.\nЕр устида ҳам\nРимлик Антонио Томасинига кенг кўчалар, яхши ташкиллаштирилган транспорт ҳаракатини яхши кўради. Тўғри, у шунингдек, "қочиб қутулиб бўлмайдиган" тирбандликларни ҳам эслади.\nТранспортные развязки в Москве\nМакДональд ижарага олинган квартираси ёнида жойлашган чорраҳа тўғрисида гапириб берди: "Лос-Анжелесдаги ҳар қандай йўл дизайнери бундай иншоот билан фахрланиши мумкин". Аммо охир-оқибат, унинг сўзларига кўра, тирбандлик бир неча километр пастга силжиган.\n"Мен Москвани Чикаго билан солиштирган бўлардим, аммо самарали жамоат транспорти тизими ва ёмон ҳайдовчилари билан", - деб ёзади унинг ҳамюрти Грег Стивенс.\nТайвандан келган сайёҳ таксидан шикоят қилди: у шаҳар марказидаги меҳмонхонадан Вернадский проспектидаги циркга саёҳат учун олти минг рубль тўлади. Бунга қадар, москваликлар мобил дастур орқали таксига буюртма бериб, унга Таганкадан Театр проездигача 500 рублга етиб боришига ёрдам беришган.\nСайёҳлик гуруҳлари учун биринчи муаммо бу автобус саёҳатчиларни тушириш жойларининг етишмаслиги. "Баъзан бир километр босиб ўтишга тўғри келади. Масалан, Васильевский нишоблигидан Кремльга киришгача. Кейин экскурсияларда пиёда кетма-кет бир неча соат юрилади" - дейди Елена Бреус. "Буни кўпчилик сайёҳлар, шу қаторда кўплаб қариялар қабул қила олмайди. Эҳтимол, фақат Хитой фуқароларидан ташқари. "\nГидлар ҳам, пойтахт меҳмонлари ҳам тез-тез йўлни тўсиб қўйилиши бутун дастурни бузиши мумкинлигидан шикоят қиладилар.\nХавфсизлик: ҳамма нарса тинч, лекин эҳтиёт бўлинг\nАвстралиялик Таня Симпсон кўчаларда ва жамоат жойларида хавфсизлик ҳисси борлигини таъкидлади: "Яхши муҳит. Ҳамма жойда полиция ва хавфсизлик ходимлари бор, шунинг учун сиз ўзингизни хавфсиз ҳис қиласиз."\nАммо бу Гонконглик сайёҳ аёлга ёрдам бермади - у телефон ва суғуртасиз қолди. "Уяли телефонини шаҳар марказида ўғирлашди. Маблағларни қайтариш мақсадида суғуртага мурожаат қилиш учун полиция маълумотномаси керак", - дейди Елена Бреус. "Биз энг яқин полиция бўлимига бордик. Аммо улар рад этишди, чунки ўғирлик уларнинг ҳудудида содир бўлмаган."\nКўплаб сайёҳларнинг таъкидлашича, куннинг исталган вақтида, айниқса марказда ўзини хотиржам сезишади ва Москва аллақачон ҳеч қачон ухламайдиган шаҳарга айланди.\nШу билан бирга, ижтимоий тармоқларда чет элликлар фирибгарликнинг кенг тарқалган усуллари ҳақида огоҳлантирмоқда. Масалан, йўлда ётган ҳамён ҳақида. Агар сиз уни кўтаришга ҳаракат қилсангиз, пулингизни йўқотишингиз мумкин. У ерда дарҳол "эгаси" пайдо бўлади ва ҳамёнда "етишмовчилик" борлигини даъво қилади.\nТановвул қилиб ҳордиқ чиқариш: борш, суши ва гастромаркет\nОдатда сайёҳлар Москванинг гастрономик имкониятларини ижобий баҳолайдилар. "Овқат жуда зўр, деярли уй овқати. АҚШда фастфуд ва зарарли қўшимчалар жуда кўп, - дейди америкалик Рене. Рус таомлари соғлом, тоза ва жуда маззали бўлиб чиқди." Баъзида сайёҳларни "ҳамма жойда" аралашган майонез ўйлантириб қўяди.\nЧет элликлар гастромаркетга айланган Москва бозорларини яхши кўрадилар.\nПосетители на ежегодной выставке достижений сельского хозяйства в ГУМе в Москве.\n"Нон жуда кўп, ҳар хил турдаги қовурилган сабзавотлар, гўшт (мен емайман, лекин назаримга тушди) ва балиқ, - деб аниқлаштиради Таня Симпсон, ҳамма нарса жуда мазали, ва сиз ҳар ҳил нарх тоифасидаги таомни сотиб олишингиз мумкин. Мен сизнинг ошхонангиз юмшоқроқ бўлади деб ўйлаган эдим. Лекин жуда бой таъмга ва кўплаб ингредиентларга эга".\nҚизнинг таъкидлашича, Москвада итальян ва япон таомларини топиш жуда осон: "Пицца ҳақиқатда жуда яхши, суши ўртача, унчалик ёмон эмас, лекин жуда кўп нарсани кутманг".\nГид-таржимон Вячеслав Тельминов саёҳатчилар ўзларининг ошхоналарини соғиниб, уларга "Италияда тайёрлангани каби хамирда тайёрланган пицца ёки соусли макарон" ейиш мумкин бўлган энг яхши ресторанларни кўрсатишни сўраганларини эслайди.\nКремлдан ҳайвонот боғи ва ВДНХгача\n"Хотиним билан мен Москванинг италянча илдизлар борлигини билиб ҳайрон қолдик! Кўп бинолар бизнинг юртдошларимиз ижоди: Кремль, Большой театри. Фораванти, Солари, Джиларди фамилияларини эшитиб, фахрланамиз", - дейди Антонио Томасини.\nУнинг рафиқаси Иллария Каппонини эса Москва ибодатхоналарининг Византия архитектураси ҳайратда қолдирди: "У бутунлай бошқача. Бу ҳайратга солди".\nАсосий диққатга сазовор жойларни зиёрат қилганда, туристлар муқаррар навбатлардан ғазабланадилар. Масалан, Австралиядан келган бир меҳмон шикоят қилди, нима учун битта навбатда туриш ўрнига учтасига туришга тўғри келяпти: Оружейная Палата музейига, Олмос фонди ва Кремлга. Таня Симпсон ўз тажрибасидан: "Кремльга чипталарни Интернет орқали ва олдиндан сотиб олинг. Мен буни амалга оширганимда, кейинги уч кунга улар аллақачон олдиндан сотилиб бўлган".\nТўсатдан Арбатдан ранжишади. Гидларга кўра, чет элликлар уни "ҳеч нарса" эмас деб ҳисоблашади: "бўялган шақилдоқ" деб аташади. Аниқроғи, улар учун Никольская кўчаси қизиқроқ. АҚШлик сайёҳ Москва ҳайвонот боғини "дунё миқёсидаги муассаса" деб атади, шунингдек, у Ғалаба музейига киришни, Арбатни эса "ўтказиб юбориш"ни маслаҳат берди.\nГид-таржимон Оксана Муштанованинг сўзларига кўра, сайёҳлар одатда Москвага махсус ошиқча умидларсиз ташриф буюришади. Улар тўқ, кулранг, чангли тусларни кўради деб ўйлашади. Бунинг ўрнига чироқлар, суръат, осмонўпар бинолар ва чиройли одамларни кўришади.


You are here: Home Диний оқимлар Ҳалқ харакати Фитналардан огоҳлантириш (давоми)\nCategory: Ҳалқ харакати\nСалом! ЎХҲ жамоаси. Ҳалиям фитна қилишдан тўхтамадингларми. Аллоҳга осий бўлишдан хали ҳам тўхтамадингларми?! Наҳотки сизлар ҳалиҳам тўнтарамиз, революция қиламиз деб ҳаракат қилиб, ўзларингча тўпланиб юрипсизлар. Қачонгача ўзларингни алдаб юрасизлар. Одамларни фикрини ўзларингга жалб қилмоқчисизлар. Лекин бариси бефойда эканини тушуниб етмаяпсизлар. Сизлар бариларингиз фитначисизлар.\nСизлар худди Усмон разияллоҳу анҳуни тушунмасдан у кишини шаҳид бўлишига сабабчи бўлган тўртта жоҳил, ақидапарастсизлар. Яна Аллоҳ таоло: «Ва сизлардан фақат зулм қилганларнинг ўзигагина етмайдиган фитнадан сақланинг. Ва билинки, албатта, Аллоҳнинг иқоби шиддатлидир», деган.\nУшбу ояти каримадаги «фитна» сўзи бошқа оятлардаги каби синов ва бало маъноларини англатади. Қайси бир жамоада золимлар зулм қилганда бошқалар қараб турса, ҳамма–зулм қилганлар ҳам, қараб турганлар ҳам баробар балога гирифтор бўладилар.\n«Зулм» деганда бир шахснинг иккинчи шахсга тажовуз қилишигина англанмайди, балки бу сўзнинг маъно қамрови кенг бўлиб, ҳамма ноҳақликлар, гуноҳлар унинг ичига киради. Хусусан, динни тарк этиш, Аллоҳнинг амрига юрмаслик, давлатда адолат ўрнатаман деб турли кризисларни пайдо бўлишига сабаб бўлиш, нормал ҳолатда давом этаётган турмушни бузиб ағдар-тўнтар қилиш, одамларнинг илм олишига халақит бериб фикрини чалҳитиш катта зулм ҳисобланади. Қайси бир жамиятда ана шундоқ зулмлар содир этилса, ўша жамиятнинг барча аъзолари; зулм ишларни қилганларию, уларга бефарқ қараб турганлари биргаликда фитнага-оммавий бало-офатга гирифтор бўладилар. Шунинг учун ҳам Аллоҳ таоло Ўзига иймон келтирган бандаларини бундан огоҳлантириб, ушбу хитобни қилмоқда:\n«Ва сизлардан фақат зулм қилганларнинг ўзигагина етмайдиган фитнадан сақланинг».\nЯна, эй зулм қилаётганлар:\n«...билгинки, албатта, Аллоҳнинг иқоби шиддатлидир».\nЗайнаб бинти Жаҳш разияллоҳу анҳодан ривоят қилинади: «Набий соллаллоҳу алайҳи ва салам уйқудан юзлари қизарган ҳолда уйғониб: «Лаа илаҳа иллаллоҳу. Батаҳқиқ, яқинлашган ёмонликдан арабларнинг ҳолига вой бўлсин! Бугун Яъжуж ва Маъжужнинг тўғонидан манабунча очилди», дедилар.\nСуфён қўлини букиб тўқсон ёки юзни кўрсатди.\n«Ичимизда солиҳлар туриб ҳалок бўламизми?» дейилди.\n«Ҳа! Қачон фисқи фужур кўпайса», дедилар». Тўртовлари ривоят қилган.\nШарҳ: Кишилар ичида фисқи фасод кенг тарқалса Аллоҳ таоло. уларни агар ичларида аҳли солиҳ кишилар бўлса ҳам ҳалокатга дучор қилар экан. Шунинг учун шу хатни ўқиб тушунган одамлар! Сизларга мурожаат қиламан. Кўпчилик бўлиб фисқи фасодга қарши туриш лозим. Ўз ватанига хиёнат қилиб, тўрт томонга қочиб кетган ярамас нонкўрларга қарши куч билан, агар куч билан бўлмаса гап билан, агар гап билан бўлмаса фикр билан қарши туриб курашиш керак.\nУмму Салама разияллоҳу анҳодан ривоят қилинади: «Русулуллоҳ соллаллоҳу алайҳи ва саллам кечаси чўчиб уйғондилар ва: «Субҳаналлоҳи! Хазиналардан нималар нозил қилинди?! Фитналардан нималар нозил қилинди?! Ҳужралар соҳибаларини ким уйғотади?! Бу дунёда кийимли бўлганларнинг кўплари охиратда ялонғочдирлар», дедилар». Бухорий ва Термизий ривоят қилган.\nШарҳ: Русулуллоҳ соллаллоҳу алайҳи ва салламга келажакда бўладиган баъзи ишлар, фитналар ва ҳодисалар билдириб турилган. Бу сафар ҳам у зот уйқудан чўчиб уйғониб ана шундоқ нарсалардан бир нечасини айтганлар:\n«Хазиналардан нималар нозил қилинди?!»\nБунда келажакда мусулмонлар қўлига ўлжа тушадиган хазиналар, жумладан, Форс ва Рум империяларидан тушадиган хазиналар ҳақида сўз кетмоқда.\n«Фитналардан нималар нозил қилинди?!»\nАсосан, мусулмонлар орасида бўладиган, ҳазрати Усмонга қарши қўзғалган фитнадан бошланадиган фитналар ҳақида сўз кетмоқда. Айнан ЎХҲ ҳақида ва шунга ўхшаганлар ҳақида гапирилган.\n«Ҳужралар соҳибаларини ким уйғотади?!»\nЯъни, Русулуллоҳ соллаллоҳу алайҳи ва салламнинг завжаи мутоҳҳараларини.\n«Бу дунёда кийимли бўлганларнинг кўплари охиратда ялонғочдирлар».\nБу дунёда бой бадавлат бўлиб турли туман қимматбаҳо ва чиройли кийимларни кийиб ўтганлар у дунёда гуноҳлари ва айблари туфайли аҳли маҳшар олдида шармандали равишда ялонғоч бўлиб қоладилар. Ҳар бир мўмин банда бу улкан ҳақиқатдан огоҳ бўлмоғи керак.\nОиша розияллоҳу анҳудан дан ривоят қилинади: «Русулуллоҳ соллаллоҳу алайҳи ва саллам уйқуларида сесканиб тушдилар. Биз у ҳақида у зотдан сўрадик. Шунда у зот: «Ажабо! Умматимдан бир тўп кишилар Қурайшдан бўлган бир киши ила ушбу байтга беркиниб олмоқдалар. Токи очиқ ерга чиққанларида уларни ер ютди», дедилар.\n«Эй Аллоҳнинг расули Гоҳида йўл ҳам одамларни жамлаб қўяди», дедик.\n«Ҳа! Уларнинг қасд қилган ҳам, мажбур бўлган ҳам, йўлда қолган ҳам бор. Уларнинг ҳаммаси бирга ҳалок бўлурлар. Аммо турлича қайта тирилурлар. Аллоҳ уларни ниятларига қараб қайта тирилтирур», дедилар». Тўртовлари ривоят қилган.\nШарҳ: Фитна бўлганда ва унинг сабабидан ҳалокат келганда хўлу қуруқ ҳаммаси баробар ёнар экан. Ўша ҳалокат қасддан фитнага қўшилганни ҳам, мажбур бўлиб ноилож қўшилганни ҳам, йўловчини ҳам олиб кетар экан. Аммо бу дегани уларнинг ҳаммасининг оқибати бир бўлар экан-да дегани эмас. Вақти соати етиб қиёмат қоим бўлганда улар турли ҳолда қайта тириладилар. Бу дунёда иймонли, ибодатли ва амали солиҳли бўлганлар гўзал ҳолда, бошқалар эса бошқача ҳолда қайта тириладилар.\nШунинг учун одамлар ҳаммаси бузилиб кетиб бир ўзи қолганда ҳам мўмин банда Аллоҳ таоло.нинг айтганидан қолмаслиги лозим. Ўз ватанига маънавий ва моддий кризис олиб кириб хиёнат қилмаслиги керак.\nИбн Умар розияллоҳу анҳудан дан ривоят қилинади: «Набий соллаллоҳу алайҳи ва саллам: «Қачон Аллоҳ бир қавм устидан азоб нозил қилса. Ўша азоб уларнинг ичида ким бўлса ҳаммасига баробар етади. Сўнгра амалларига қараб қайта тирилтириладилар», дедилар». Икки шайх ривоят қилган.\nШарҳ: Оммавий азобга лойиқ бўлган қавмнинг ичида бўлган одам ким бўлишидан қатъий назар уларга қўшилиб мусибатга учрайди. Аммо бу одамлар айниқса, нима қилайлик, замон шу экан-да, дейишга зинҳор баҳона бўла олмайди. Мўмин банда дунёда ёлғиз ўзи аҳли иймонни тамсил қилаётган бўлса ҳам Аллоҳ таоло.нинг айтганидан қолмаслиги керак. Чунки, унинг иймони, ибодати ва амали солиҳи ҳеч қачон зое кетмайди. Лекин ўйлаб кўринглар!! Қайси бир давлатнинг ёки шахсларнинг буйруғи остида ўз ватанига хиёнат қилиши, ДАвлат бошлиғини “бу диктатор” деб баҳона қилиб бутун давлатни қўлга олишни ният қилиш фитна қилишни айни ўзгинаси эмасми?!\nАгар ўзи нобакорлар жамоасига қўшилиб ҳалокатга учраса ҳам иймони, ибодати ва амали солиҳи уни охиратда қутқариб қолади. Барча бандалар қайта тириладиган пайтда у гўзал ҳолатда қайта тирилади ва ўз мукофотини заррача камаймаган равишда олади.\nАҳмаддан ривоят қилинади: «Набий соллаллоҳу алайҳи ва саллам: «Замон яқин бўладир. Амал ноқис бўладир. Ўта бахиллик ташқари чиқур. Фитналар зоҳир бўлур. Ҳамда ҳараж кўпаюр», дедилар.\n«Эй Аллоҳнинг расули У недир?» дейишди.\n«Қатл! Қатл!» дедилар».\nШарҳ: Бу ҳадиси шарифда Русулуллоҳ соллаллоҳу алайҳи ва салламнинг замонларидан кейин чиқадиган баъзи ҳолатлар ҳақида сўз кетмоқда.\n«Замон яқин бўладир».\nБир вақтлар келиб вақтнинг баракаси қолмайди. Бир йил бир ойдек ўтиб кетади. Бир ой бир ҳафтадек ўтиб кетади ва ҳаказо.\n«Амал ноқис бўладир».\nБир вақтлар келиб диний таълимотларга амал қилиш, амали солиҳ қилиш камаяди. Аллоҳга ибодат қилиш ўрнига турли гуруҳларга қўшилиб фитна қилиш.\n«Ўта бахиллик ташқарига чиқур».\nБир вақтлар келиб одамлардан сахийлик кетиб бахил бўлиб қоладилар. Бахил бўлганларида ҳам ўта бахил бўладилар. Биров бировга бахил қилишни уят санамай қўяди. Одамларни тўғри илм олишдан тўхтатиб, уларни фикрини чалғитиб, ўз бузуқ фикри, яъни давлатни тўнтарамиз ревалюция қиламиз ва ҳоказолар ҳам бахилликка киради...\n«Фитналар зоҳир бўлур».\nБир вақтлар келиб одамлар ўртасида турли туман фитналар кўтарилади. Фитна кетидан фитна келаверади. ЎХҲ га ўхшаб.\nРусулуллоҳ соллаллоҳу алайҳи ва саллам бу гапларнинг ортида яна бир нарсани қўшдилар:\n«Ҳамда ҳараж кўпаюр», дедилар».\nУ зотни тинглаб турганлар бу сўзнинг маъносини тўлиқ англаб етишмади ва:\n«Эй Аллоҳнинг расули У недир?» дейишди».\nРусулуллоҳ соллаллоҳу алайҳи ва саллам бу саволга жавоб ўлароқ:\nБир вақтлар келиб одамлар орасида қатл кўпаяди.\nАммо шунга ҳам қарамай мўмин-мусулмон банда динини маҳкам тутмоғи лозим.


Портловчи моддали почталар Обама, Роберт Де Ниро ва «CNN» офисига ҳам жўнатилган\nПортловчи моддали почталар Обама, Роберт Де...\n27.10.2018 10:35 0 1114\nАввалроқ америкалик миллиардер Жорж Сорос ҳамда Билл ва Ҳиллари Клинтонларнинг уйлари ёнидаги почта қутисига портловчи модда ташлаб кетилгани ҳақда хабар қилган эдик.\nМаълум бўлишича, бундай бомбали жўнатмалар АҚШнинг собиқ президенти Барак Обама, бир неча сиёсатчиларнинг уйларига ва ҳатто актёр Роберт Де Ниронинг ресторанига ҳам юборилган.\nБаъзи маълумотларга кўра, бомба Оқ уйга ҳам юборилган, аммо бу хабар тасдиқланмаган.\nШунингдек, Нью-Йорк шаҳридаги «CNN» офиси ҳам шубҳали жўнатма туфайли кўчирилган. Жонли эфир пайтида журналистларга эвакуация ҳақида хабар келиб тушган. Улар бинони тарк этиб, кўчадан туриб жонли эфирни давом эттирган.\nАҚШ Федерал қидирув бюросининг маълум қилишича, умумий ҳисобда 10та шубҳали жўнатма аниқланган. Айни дамда улар экспертиза текширувидан ўтказилмоқда.


Мутахассис Ўзбекистонда қачонгача ниқоб тақилишини маълум қилди\nКоронавирусга қарши курашиш штаби аъзоси Барно Абдусаматова иштирокидаги брифингда Ўзбекистонда қачонгача ниқоб тақилиши маълум қилинди.\nАбдусаматовадан брифингда баъзи давлатларда кўчаларда ниқоб тақиш бекор қилингани, аслида ниқоб коронавирусдан 100 фоиз ҳимояламаслигини айтиб, нега Ўзбекистонда ниқоб тақиш шартлиги сўралди.\nМутахассис савол берувчининг гапини маъқуллаб, ниқоб ҳақиқатан инфекция юқишидан 100 фоиз ҳимоялай олмаслигини маълум қилди. Лекин, коронавирус инфекцияси ташувчиси ниқобдан фойдаланганида, унинг вирусни бошқа одамга юқтириш эҳтимоли бир неча мартага камайишини айтди.\n“Шунинг учун ниқоблар мабодо сиз симптомсиз, коронавирус инфекциясининг ташувчиси бўлсангиз ҳамда ўзингиз бундан бехабар бўлсангиз, вирусни бошқаларга юқтириш эҳтимолини кескин камайтириш учун керак”, – дейди Абдусаматова.\nМутахассис баъзи давлатларда ниқоб тақиш бутунлай бекор бўлмаганини ҳам таъкидлаб ўтди.\n“Транспортда, бозорлар, дўконлар ва бошқа аҳоли тўпланадиган жойларда ниқоб тақиш талаби сақланиб қолган, фақатгина кўчада юрганда ижтимоий масофа сақлаган ҳолда ниқобсиз юриш тавсия этилган”, – дея қўшимча қилди штаб аъзоси.\nАбдусаматова ҳар бир давлат касаллик профилактикасига қаратилган ўзининг тартибини белгилашини ва амалга оширишини таъкидлади.\n“Бизда эпидемиологик вазият барқарорлашмагунча ниқоб тақиш шарт”, – дейди Барно Абдусаматова.\nАкмал 20 август 2020 21:53\nКороновирус булиб тузалганларчи. Агарда огир утиб упкада асорат булган булса никобда нафас олиш кийин булади унда балким тузалганларга такишни ихтиёрий килиш керакдир.\nO i 20 август 2020 21:00\nNima wu maska virusdan qutqarada virus bolgan odamni bowqalarga yuqtirmedi deb oylesilarmi bu olgur maska hechnimadan himoya qilmedi faqat odamga zarar keltiradi sizlarni maqsadilar faqat owa maskadan pul qiliw sotib.faqat chontakni oylesilar\nИ У 20 август 2020 18:51\nбу никобда нафас чикарганда захарни чикариб яна кайта ичимизга ютамиз бу тугри келармикан бу никобда хеч качон кислород ютмаймиз\nКаракалпак 20 август 2020 15:56\nФойда булмаса нимага так дейсизлар , демак нимадир бор, канакадир интерес борми дейман\nШерзод 20 август 2020 15:47\nАйтмасангиз хам биламиз сизданда яхширок\nМузаффар 20 август 2020 15:25\nШу хам жавобми , бу жавобни кучада ёш боладан сурасанг хам биладику, буни шунча бурттириб ёзиш шартми.\nЎзбекистон янгиликлари » Жамият » Мутахассис Ўзбекистонда қачонгача ниқоб тақилишини маълум қилди


Инновацион ривожланиш вазирлигида Халқаро пресс-клубнинг навбатдаги сессияси бўлиб ўтди. Унда Бирлашган Миллатлар Ташкилоти ва унинг ихтисослашган муассасалари билан ҳамкорликни ривожлантириш бўйича Ҳаракатлар режаси муҳокама марказида бўлди.\nТадбир Олий Мажлис Сенати, Ташқи ишлар вазирлиги ҳамда БМТнинг Ўзбекистондаги ваколатхонаси ҳамкорлигида ташкил этилди.\nЎзбекистон БМТнинг тўлақонли аъзоси, шунингдек, 2015 йил сентябрда БМТга аъзо барча 193 та давлат томонидан қабул қилинган 2030 йилгача бўлган даврда барқарор тараққиёт соҳасидаги кун тартибини имзолаган томон сифатида хавфсиз ва соғлом сайёрада барча одамлар учун тенглик, тараққиёт, қадр-қиммат ва адолат ҳукм сурадиган тинчликка интилиш бўйича глобал мажбуриятни ўз зиммасига олади.\nОлий Мажлис Сенати Раисининг биринчи ўринбосари Содиқ Сафоев БМТ ва унинг ихтисослашган муассасалари билан ҳамкорликни ривожлантириш юзасидан қабул қилинган “Йўл харитаси”нинг мақсади ҳақида гапирди. Шу билан бирга, БМТ ва унинг тизимидаги муассасалар билан миллий, минтақавий ва глобал миқёсдаги шериклик алоқаларини янада фаоллаштириш ва кенгайтириш борасидаги режаларга тўхталди.\n– Шу йилда ташкилотнинг 75 йиллиги нишонланмоқда. Ўтган йиллар давомида инсоният қандай ютуқларга эришган бўлса, бунда ташкилотнинг ўрни муҳим. Шу жиҳатдан БМТ ва унинг ихтисослашган муассасалари билан ҳамкорликни ривожлантириш жуда долзарб. Ҳамкорликни янги даражага кўтариш бўйича Ҳаракатлар режаси (йўл харитаси) ишлаб чиқилди. “Йўл харитаси” 17 йўналишни ўз ичига олади. Бу, шунингдек, давлатимиз раҳбарининг ташқи сиёсий ташаббуслари, минтақавий хавфсизлик ва барқарорликни таъминлашга қаратилган таклифларини ўз ичига олади. Яна бир муҳим жиҳат шундаки, эндиликда Ҳаракатлар режасига мувофиқ, БМТ институтларида фаолият юритиш учун Ўзбекистон ҳам ўз номзодларини киритиш имкониятига эга бўлади. Илгари нима учун жаҳон миқёсидаги халқаро нуфузли ташкилотларда бизнинг кадрлар ишламайди, деган фикр ўйлантирарди.\nҲаракатлар режаси барча, айниқса, жамиятнинг энг заиф ва эҳтиёжманд қатлами учун инсон салоҳиятини ривожлантиришга кўмаклашиш мақсадида миллий, минтақавий ва глобал даражаларда БМТ тизими билан ҳамкорлик муносабатларини чуқурлаштириш ҳамда мустаҳкамлашга қаратилган.\n2020 йилда БМТга асос солинганлигига 75 йил тўлади. Мазкур юбилей йилида кўп томонлама ёндашувга содиқлик белгиси сифатида Ўзбекистон ҳукумати ушбу Ҳаракатлар режасини қабул қилади.\n– Ушбу Ҳаракатлар режаси Ўзбекистоннинг кўп томонлама муносабатларга содиқлигининг муҳим намойишидир, шу билан бирга глобал ҳамжиҳатлик ҳар қачонгидан ҳам кўпроқ талаб қилинади. Ушбу Ҳаракатлар режаси Ўзбекистон ва БМТ ҳамкорлигини янги босқичга олиб чиқишга ёрдам беради, деб ўйлайман. Бундан ташқари, ушбу ҳужжатнинг БМТ Низоми куни арафасида қабул қилиниши рамзий маънога эга. Бундан 75 йил олдин, 26 июнь куни Бирлашган Миллатлар Ташкилотининг Низоми имзоланган эди, унга биноан дунёнинг барча мамлакатларига тинчлик, барқарор ривожланиш ва инсон ҳуқуқлари учун биргаликда саъй-ҳаракатларни амалга ошириш мажбурияти юкланди, – дейди БМТнинг Ўзбекистондаги доимий вакили Хелена Фрейзер.\nҲаракатлар режаси ҳукумат зиммасига барча инсонлар, айниқса, энг заиф ва эҳтиёжманд кишилар салоҳиятини ривожлантиришга кўмаклашиш, тинч, тараққий этадиган, барқарор ва мустаҳкам дунё яратиш мақсадида миллий, минтақавий ҳамда глобал даражаларда БМТ тизими билан ҳамкорлик муносабатларини чуқурлаштириш ва мустаҳкамлаш мажбуриятини юклайди.\nСессияда БМТ ва Ўзбекистоннинг инсон ҳуқуқлари соҳасида ҳамкорлиги натижалари, Ўзбекистонда турли соҳаларда ислоҳотларни амалга оширишда БМТ ва унинг ихтисослашган ташкилотлари имконияти масалалари ҳам диққат марказида бўлди.


Болажон боғча опа – Сурхон тонги\nБош саҳифа / Таълим / Болажон боғча опа\nМай 18, 2018\tТаълим Изоҳ қолдириш 955 Кўрилди\nБугун боғча ёшидаги болаларнинг билимли ва зукко бўлиб вояга етишида улар олаётган сабоқларнинг аҳамияти катта. Болани комил инсон қилиб тарбиялаш учун эса мактабгача таълим муассасаларида фаолият юритаётган тарбиячиларнинг салоҳиятли бўлиши, тарбияланувчилар билан бирга турли машғулотлар олиб бориши талаб этилади.\nТермиз шаҳридаги 19-мактабгача таълим муассасасида фаолият юритаётган Феруза Саидова ҳам ана шундай болажон ва жонкуяр тарбиячилардан.\nУ ҳозирда боғчадаги энг кичик тарбияланувчилардан 27 нафарига “Болажон” таянч дастури асосида машғулотлар олиб бормоқда. Меҳнатлари ижобий самарасини бериб, жорий йил “Энг фаол ёш тарбиячи” кўрик-танловининг шаҳар босқичида ғолибликни қўлга киритиб, танловнинг вилоят босқичига йўлланма олди.\n— Болажонлар билан ишлаш менинг жону дилим, — дейди Феруза Саидова. — Ҳар бир бола руҳияти ўзга бир олам. Улар билан кўплаб машғулотларни ўтказамиз. Уларнинг бийрон тилда айтаётган шеърларини, эртакларини эшитиб, завқланаман. Айниқса, болалар билан эртак қаҳрамонлари қиёфасини гавдалантириш орқали уларнинг нутқини ўстиришга ҳаракат қиламан. Баъзи бир тарбияланувчиларим тенгдошларига қараганда, машқларни, машғулотларни ўзлаштиришда бироз қийналади. Шунинг учун улар билан алоҳида шуғулланаётганда нутқни ўстиришга қаратилган технологияларни қўллайман. Болажонлар билан ишлаш жараёнида қандай қилиб кун кеч бўлганини сезмай ҳам қоламан.\nБундан ташқари, гуруҳдаги болаларни бадантарбия қилдириш, уларда мусиқа тинглаш маданиятини шакллантириш, шахсий гигиенага риоя қилиш кўникмаларини ўстириш борасидаги, шунингдек, лой иши, расм чизиш маш- ғулотлари болажонларнинг соғлом бўлиб ўсишига, ижодий қобилиятини, қўл моторикасини ривожлантиришга хизмат қилаётир.\nОлдинги Яхшидан боғ қолади\nКейинги Қулайликлар яратилаяпти\nОила дарахти синмасин


САМАРҚАНД – “Ташландиқ ерни боққа айлантирай десам, маҳаллий раҳбарлар йўл бермаяпти”\n06 август 2020, Тошкент вақти: 03:04\nЖОМБОЙ. “Мен – Равшан Холматов, Самарқанд вилояти Жомбой тумани Қорамуюн маҳалласида яшайман. Уйимнинг орқа тарафи фойдаланишга яроқсиз ташландиқ жой. Шу ерни обод қилиб, интенсив боғ барпо этмоқчи эдим. 2017 йилдан буён шу масалада мурожат қилмаган идорам қолмади, бирортаси ёрдам бермаяпти.\nМенга келган жавоб хатларида Вазирлар Маҳкамаси қарорига биноан ер майдони 10 гектардан кам бўлмаслиги лозимлиги кўрсатилган. Президентимиз халқни тадбиркорлик қилишга чақирмоқда. Аммо мен ташландиқ жойни боққа айлантирай десам, маҳаллий раҳбарлар тўсқинлик қилмоқда”.\n(Бу хабар Озодликка 2 май куни келган.)


20 февраль куни Ўзбекистон томони Тожикистоннинг “Сомон Эйр” компанияси учоғини қабул қила олмаслигини билдиргани ҳақида хабарлар чиқди. 25 йиллик танаффусдан кейин қайта тикланиши айтилаётган Душанбе ва Тошкент орасидаги авиапарвозлар Ўзбекистоннинг янги президенти Шавкат Мирзиёев имижидаги муҳим нуқта эди.\n21 февралга ўтиб, икки давлат орасидаги парвознинг нега амалга ошмай қолгани ҳақидаги сабаблар очиқланган эса-да, айни дамгача парвозларнинг қачон тикланиши борасида аниқ маълумот берилгани йўқ.\nЎтган йилнинг кузида Ўзбекистон Конституциясига зид равишда президентлик амалига ўтирган Шавкат Мирзиёев ўзбек жамиятида зудлик билан ечимини топиши керак бўлган муаммолар ҳақида очиқ-ойдин гапира бошлади.\nИслом Каримов даврида умуман тилга олинмаётган қўшни давлатлар билан борди-келди муаммолари, қишлоқ хўжалиги ва саноатдаги чигалликлар ҳақида минбардан туриб ошкора гапираётган Шавкат Мирзиёев дарҳол оддий халқнинг умидвор назарига тушди.\nИжтимоий тармоқларда Шавкат Мирзиёевнинг бирор вазирнинг “пўстагини қоқаётгани” ҳақидаги лавҳалар яшин тезлигида тарқай бошлади. Янги президентнинг “Ишлайдиган вақт келди! Сиз ва биздан халқ ваъдаларни эмас, конкрет ишларни кутяпти! Халққа сизнинг гапингиз эмас, газ, сув, электр ва иш ўринлари керак!” каби хитоблари янграётган аудио ва видеороликлар 25 йилдан буён биқиқ бир муҳитда кишанланган қул каби яшаётган жамият учун мутлақо янгилик эди.\nИлгари қаерда эдингиз, жаноб?\nШавкат Мирзиёев бошқарув тизимини жамият сари юз буришга ҳаракат қилаётган етакчи образида намоён бўлишга интилар экан, соғлом фикрли ўзбекистонликлар ўзаро суҳбатларда “Илгари қаёқда эди Шавкат Мирзиёев?” демоқда.\n13 йил давомида бош вазир бўлиб ишлаган Шавкат Мирзиёев бугун президент сифатида ўзи тилга олаётган муаммоларнинг қандай юзага келганини яхши билади. Шундай бўлса-да, бугун у қўл остидаги мулозимларни қайсидир муаммонинг илдиз отишига йўл қўйганликда айблаб, ошкора кўрсатилаётган йиғинларда ишдан оляпти. Лекин ҳозирча биронта мулозим президентга қараб: “Бу фокусларни ўргатган ўзингиз эдингиз-ку, Шавкат Миромонович!” дегани йўқ.\nШавкат Мирзиёев ўзбек жамиятига ўзини мутлақо янги форматдаги замонавий раҳбар эканини кўрсатиш мақсадида бир нечта муҳим қарор ва қонунларни имзолади. Лекин бу қарор ва фармонлар ҳали ишлагани йўқ.\nУ президентлик вазифасини бажарувчи мартабасини қўлган киритган заҳоти аввалги президентнинг иш ғаладонида ётган милиция ҳақидаги қонунни имзолади. Лекин унинг амалга киритилишини ярим йил ортга ташлади.\n27 та хорижий давлат фуқаролари учун Ўзбекистон эшикларини очди: улар учун виза тартибини бекор қилди. Халқ дўпписини осмонга отди. Бироқ дўппилар осмондан бошга қайтиб тушгунча янги президент ўз қарорини бекор қилди.\nНеча йиллардан буён тақа-тақ ёпиб қўйилган, Тошкентдан Термизгача элтувчи “бетонка” йўлнинг Қозоғистондан ўтган қисмини “10 кунда очаман!” деди. Шу гап айтилганига 4 ой бўлди. “Бетонка” ёпиқлигича турибди…\nШавкат Мирзиёев катта минбардан туриб мулозимларига “Тадбиркорларга тегмаларинг! Иккита иш ўрни яратган тадбиркорни бошимда кўтараман!” деди. Янги президентнинг бу сўзларини эшитган тадбиркорларнинг кўзларига ёш келди. Бироқ президентнинг айнан шу гапдан сўнг 200 иш ўрни яратган андижонлик тадбиркор хонавайрон қилинди.\nВиртуал қабулхона орқали янги президентга мурожаат қилиб, “Коррупционерлардан қутқаринг, Шавкат ака!” деб ёлворган тошкентлик тадбиркор панжара ортига ташланди. Сурхандарёда эса милиция ходимлари ёш тадбиркорни ҳибсга олиб, 2 соат ичида унинг жонсиз танасини яқинларига қайтариб берди. Унинг адолат қидирган онасини эса Шавкат Мирзиёев эшитишни истамаяпти.\nШавкат Мирзиёев ўзини ислоҳотчи ва янгича фикрлайдиган раҳбар сифатида кўрсатишда давом этаркан, марҳум диктатор Ислом Каримовни “ғоявий отам” дейди. Унинг изидан боришини ҳар бир йиғинда такрорлайди. Бироқ Ислом Каримов ғояларига зид ҳаракатлар қилаётганини намойиш этади ва айни пайтда ўзининг ҳаракатлари самарасиз қолаётганига эътибор бермайди.\nҚадам олиши катта ҳоким\nОддий бир ўзбек сифатида Шавкат Мирзиёев қудратга келганидан бошлаб унга ишонмаслигимни айтиб келаман. Унинг бугунги сиёсий саҳнада қилаётган ишлари ва айтаётган сўзларини самимий эмас, деб ҳисоблайман. Бу менинг шахсий позициям.\nШавкат Мирзиёев бугун энг юқори минбардан туриб ижтимоий адолат ва коррупцияга қарши курашиши ҳақида гапирар экан, унинг Жиззах вилоятида ҳокимлик вазифасида ишлаган йилларига назар соламиз.\nШавкат Мирзиёев 1996 йилдан 2001 йилгача Жиззах вилояти ҳокими вазифасида ишлади. У ўта қаттиққўллик билан вилоятни бошқарарди. “Шавкат келяпти”, деганда кўча-кўйда, майдонларда ҳеч ким қолмасди. Унинг кортежи ўтадиган кўчалар бир кун аввал тозаланар, маҳалла раисларига кўчада имкон қадар ҳеч ким кўринмаслиги кераклиги ҳақида буйруқлар келарди. Ўша пайтдаёқ кўпни кўрган жиззахлик нуронийлар “Бу боланинг қадам олиши катта. Президент бўлгиси келяпти буни”, дерди.\nАйнан ўша пайтларда мен Жиззахдаги ТВда фаолият юритардим. Янгиликлар дастури тайёрлар эканмиз, биринчи навбатда, ҳокимликка алоқадор янгиликлар эфирга кетиши шарт эди. Бу лавҳаларда ҳокимнинг фармони билан қурилаётган ва қуриб битирилган иншоотлар, у имзолаган фармонлар ижроси, қаерда ва кимлар билан учрашгани кўрсатиларди.\nШавкат Мирзиёев, айтиш мумкинки, Жиззах вилояти ҳокими вазифасига келган куниданоқ одамларга ўта тиришқоқ, фаол, эпчил ва абжир раҳбар сифатида кўринди. Бугун буйруқ берар ва ўша буйруғи бажарилмаса, ижрога масъул раҳбарнинг ҳолига вой эди. Шавкат Мирзиёев ўша раҳбарни ими-жимида эмас, балки катта йиғинда, кўпчиликнинг ичида шармандасини чиқариб, ТВ мухбирларига тасвирга олдириб, ишдан ҳайдарди. Ўша раҳбар кейинчалик ёки қамалар, ёки изсиз бадар кетарди.\nШунинг учун вилоятдаги каттаю кичик раҳбарлар Шавкат Мирзиёевдан ўлгудек қўрқар, унинг ҳар бир буйруғини ортиғи билан бажаришга ўрганганди.\nБунинг нимаси ёмон, дерсиз?\nСалбий томони шуки, вилоятдаги ташкилотларнинг раҳбарларида Шавкат Мирзиёевга нисбатан патологик қўрқув пайдо бўлди. Улар катта йиғинда, ҳамманинг кўз ўнгида вилоят ҳокимидан тепки ёки мушт емаслик, бундан-да ёмони – ишидан ажраб қолмаслик қўрқуви остида ҳокимнинг ҳар қандай буйруғини айтилган муддатдан эртароқ бажара бошлади. Таҳдид ва қўрқув остида бажарилган ишнинг сифати қандай бўлади?\nМасалан, 1997 йилнинг кеч кузида вилоят ҳокимлигидаги мажлисларнинг бирида Шавкат Мирзиёев қайсидир бир раҳбарга қарата “Промзона ҳудудида шакар заводи қурасан. Баҳордан бошлаб қанд лавлаги етиштиришга ер ажратаман фермерларга”, деди.\nЭртасиданоқ вилоят матбуоти бу ҳақда бонг урди. “Шакар заводи қуриларкан! Отасига раҳмат Шавкатнинг! Шакарга сероб бўлиб қоламиз энди!” деди одамлар гап-гаштакларда.\nЎша пайтда Ўзбекистон шакарни хориждан сотиб олар, Хоразм вилоятидаги республикадаги ягона бўлган шакар ишлаб чиқарувчи улкан корхонанинг маҳсулоти негадир республика аҳолисига етмасди. Бунинг сабаби оддий эди: хориждан шакар сотиб олиш учун бюджетдан ажратиладиган валютанинг мазасига ўрганган пойтахтдаги давлат идораларидаги коррупцион гуруҳ бунга йўл бермасди.\nШундай қилиб Жиззахда шакар ишлаб чиқарувчи корхона қурилиши бошлаб юборилди. Янги корхонага ускуналар Германиядан сотиб олиниши, бунинг учун қайсидир хорижий банк кредит бераётгани, корхона бир йилда неча тонна маҳсулот ишлаб чиқариши ҳақида вилоятдаги барча ОАВ хабарлар бериб борди.\n1998 йилнинг февраль ойларида бўлса керак, шакар ишлаб чиқарувчи ускуналарнинг ўрнатилиши жараёни лавҳасини эфирга тайёрлар эканман, бир нарса диққатимни тортди.\nЎз ишининг устаси бўлган тасвирчимиз ҳар бир ўрнатилаётган жиҳозни эринмасдан турли ракурсларда тасвирга олган, айниқса, жиҳозларнинг номи ва ишлаб чиқарилган санаси ёзилган ёрлиқларни йирик планда кўрсатган эди.\nЁрлиқлар эса битта сирни ошкор қилиб турарди: корхонага келтирилган ускуналар эски ва анча йиллар аввал Россияда ишлаб чиқарилиб, қаердадир ишлатилган ҳам эди.\nТабиийки, журналист сифатида менда саволлар туғилди. Корхонага Германиядан янги ускуналар ўрнатилиши лозим эди, нега эски ускуналар ўрнатиляпти? Ёки хориж банки ажратган кредит янги ускуналар сотиб олишга етмадими?\nЭртасигаёқ бу саволларни мен шакар ишлаб чиқариш корхонаси қурилишига бош-қош бўлган Ўктам Мингбоевич Турсуновга бердим. Шавкат Мирзиёевнинг саноат ва қурилиш ишлари бўйича ўринбосари бўлган бу йигит қовоқларини уйиб гапларимни эшитди ва бир оғиз сўзсиз терс бурилиб, машинасига ўтирди-ю кетиб қолди. Ўша ердаги яна бир мулозим Қудратулло Рафиқов эса ёнимга келди ва “Эртага сизни Шавкат Миромонович билан учраштираман. Ҳаммасини ўзидан билиб оласиз, укам”, деди.\nЭртасига кечгача Рафиқовнинг қўнғироғини кутдим. Индинига ҳам. Ҳеч ким мени чақирмади. Мен тайёрлаган видеолавҳа эса, табиийки, эфирдан олинди. Кейинчалик бу лавҳани мен “Интерньюс Тошкент” ташкилотининг “Замон” ахборот дастурига тайёрлаб бердим.\nШавкат Мирзиёевнинг буйруғи билан ажратилган ерларда экилган қанд лавлагилар пишиб етилди. Лекин шакар ишлаб чиқариш корхонаси ишга тушмади. Қозоғистондаги аллақандай фирмадан сотиб олинган ускуналар турган жойида занг босди ва бу ҳақда ҳеч ким қайтиб оғиз очмади.\nБуюк Жиззах девори\nШавкат Мирзиёев эса ғалати ғалати буйруқлар беришда давом этди. У Жиззах шаҳридан Пахтакор тумани марказига кетадиган йўлнинг икки четига декоратив пишиқ ғиштли девор қуриш ҳақида фармон берди. Буниям дарҳол бажаришди. Қайсидир мамлакатдан сотиб олиб келинган ўта қиммат ғиштлар шу йўлнинг икки четига бир ярим метрлик девор бўлиб тикланди. Жиззахликлар буни “Мирзиёев девори”, деб атади.\nОрадан бир йил ўтар-ўтмас республика ИИВдан бир мулозим келди ва “Мирзиёев девор”ни бузиб ташлашни буюрди. Чунки девор йўл ҳаракати қоидаларига зид равишда қурилган экан. Девор бузиб ташланди. Ҳеч ким ҳеч нарса демади.\n“Мана бу ерга ёшлар маркази қурасан”, деди Шавкат Мирзиёев бир тадбиркорга.\n6 ойда қуриб битказилди ва Мустақиллик байрамида фойдаланишга топширилди.\n“Мана бу ерда республикада ягона бўлган олимпия спорт захиралари комплексини қурасанлар”, деди ҳоким.\nБир йил бўлмасдан янги спорт саройи йирик миқёсдаги мусобақаларга ўз эшикларини очди.\n“Мана бу ерга энг катта гўзаллик ва саломатлик марказини қурасан!”\n“Ҳадеб ўзинг еб ётмасдан халққаям бер! Мана бу ерга 8 та чиройли дўкон қур!”\n“Сен ўрнингдан тур-чи! 3 ой ичида анави тепаликка ҳумо қуши ҳайкалини ўрнатасан! 1 сентябрда халқ ўша ерда сайл қилади!”\n“Шаҳар ташқарисида, бетонка йўлнинг бўйида катта жаҳон бозори қурилади. Ҳамманг ҳозирдан янги бозор қурилишига пул тикасан. Ичкаридаги ҳамма бозорни ўша ерга кўчирасан!”…\nБу буйруқларнинг ҳаммаси ўз вақтида бажарилган. Ҳеч қайси мулозим ўрнидан туриб, “Шавкат Миромонович, бу нарсани у ерга қуриб бўлмайди. Халқдан ҳам бир оғиз сўрайлик. Иқтисодий, ижтимоий ва экологик жиҳатдан бу жуда катта зарар”, демади.\nШавкат Мирзиёев айтган нарса сўзсиз қурилди, олиб келинди ёки бузиб ташланди.\nБугун қур, эртага худо пошшо\nЁшлар марказининг пойдевори қаҳратон қишда қуйилди. Мустақиллик байрамига топшириш ҳаракатида ҳали қуриб улгурилмаган деворнинг хом сувоғи устига цемент сувоқ тортилди.\nОқибатда мустақиллик байрамида топширилган Ёшлар маркази бир йил ўтмасдан таъмирталаб ҳолга келди.\nОлимпия спорт захиралари комплекси ҳам чопа-чоп қилиниб, шошилинч равишда бир йил ичида қуриб ташланди. Келаси йили бўлган баҳорги қаттиқ бўрон пайтида комплекснинг томи учиб, кўчага қулади. Фақат бахтли тасодиф туфайлигина ҳеч ким жабрланмади. Дераза роми ва ойналар орасига резина қопламалар қўйилмагани учун ҳамма ойналар шамолнинг зарбидан чил-чил синди. Вайрон бўлган спорт комплекси кейинги мустақиллик байрамига қадар фермерларнинг ҳисобидан бутунлай қайтадан таъмирланди.\nЖиззах шаҳридаги тепаликда қад ростлаган “Боғишамол” дам олиш маскани ҳам ўта қисқа муддатда барпо этилди ва бир йил ўтмасдан ҳайкал атрофига ўрнатилган панжаралар яроқсиз ҳолга келди. Унга олиб чиқадиган бетон пиллапоялардан юриш хавфли бўлиб қолди. Бу маскан ҳам яна миллионлаб маблағ эвазига таъмирдан чиқарилди.\nГўзаллик ва саломатлик марказини қуриб топширган маҳаллий тадбиркор нима фойда топди? Нима учун Жиззахнинг хориждан истеъмол товарлари олиб келиб улгуржи сотадиган мана-ман деган савдогари 8 та чиройли дўконни ўз ҳисобидан қуриб берди? Шаҳарга фавворалар, ҳайкаллар, сув ҳавзалари, корхоналарни қуриб берган тадбиркорлар нима учун ғинг демасдан шахсий маблағларига бунчалик ҳотамтойлик қилди? Дори-дармон савдоси билан шуғулланиб, ҳамманинг тилига тушган савдогар опахонга зарилмиди вилоят трактор-машина паркига Америкада ишлаб чиқарилган 2 та “Кейс” тракторини ҳадя қилиш?\nБу саволларига жавобни ўша пайтда топганман.\nЎша “қурувчи тадбиркорлар”нинг барчаси солиқни яширганлик, ноқонуний тижоратни йўлга қўйганлик каби қатор иқтисодий жиноятларни муттасил амалга ошириб келган. Йиғилган фактларни ўрганган Шавкат Мирзиёев уларнинг барчаси билан ўз хонасида, вилоят прокурори ва МХХ вакили иштирокида хос суҳбатлар ўтказиб, вилоят инфратузилмасига оид барча лойиҳаларни уларнинг гарданига юклаб чиқади.\nНатижа эса икки томонни ҳам қониқтиради. Капитал қурилиш учун Жиззах вилоятига республика бюджетидан ажратилган йирик маблағлар сақлаб қолинган ва Шавкат Мирзиёев президент Ислом Каримовга “давлат маблағини тежаб-терговчи” раҳбар сифатида тақдим қилинган. “Қурувчи тадбиркорлар” эса вилоят ҳокими сўраган объектларни шоша-пиша, қўл учида қуриб битказиб, қамоқдан қутулган ва ноқонуний фаолиятини бемалол давом эттирган.\nШавкат Мирзиёевнинг Жиззах вилоятидаги 5 йиллик ҳокимлиги даврида қандай иншоот қурилган бўлса, деярли ҳаммаси шу кунгача кўримсиз аҳволга келгани ва ҳар йили миллионлаб сўм эвазига таъмирдан чиқарилаётгани эса ҳеч кимни қизиқтирмайди.\nШавкат Мирзиёев президентлик амалини мавжуд қонунларни оёқ ости қилиб қўлга киритди. Алдов билан ҳокимиятни қўлга киритган одам эса ҳадик ичида яшайди ва тахтини йўқотмаслик учун халқнинг кўзига чанг пуркашни бошлайди. Шавкат Мирзиёевнинг бугунги “ислоҳотлари” одамларнинг кўзларини бир муддат асл воқеликдан чалғитувчи айёрона бир манёвр, холос.\ndata-title="Паталогик қўрқув – Мирзиёевнинг бошқарув услуби" data-description="20 февраль куни Ўзбекистон томони Тожикистоннинг “Сомон Эйр” компанияси учоғини қабул қила олмаслигини билдиргани ҳақида хабарлар чиқди. 25 йиллик ..." data-image="https://eltuz.com/wp-content/uploads/2017/02/rasm2310.jpg" data-url="https://eltuz.com/kozqarash/198895/" data-services="facebook,odnoklassniki,twitter,telegram" data-counter="ig">


“Ота бугун биз жаннатда бир қаср қурмадикку” » Ўзбекистон янгиликлари – Zamin.uz\n“Ота бугун биз жаннатда бир қаср қурмадикку”\n11 январь 2019, 17:42\nКунларнинг бирида дўстимнинг уйига меҳмон бўлиб бордим, суҳбат қуриб ўтирган эдик чамаси тўрт ёшлик боласи келиб унинг бўйнига осилиб, ота бугун биз жаннатда бир қаср қурмадикку деди. Мен хато эшитдим деб ўйладим. У яна шу гапини такрорлади. Қолган фарзандлари келиб укалари айтган гапни такрорлашди. Шунда мен ҳайратда қолдим ва кузаттим. Дўстим менга фарзандаларим билан қандай қилиб жаннатда қаср қуришимизни кўришни хоҳлайсанми деди. Мен эса албатта хоҳлайман дедим. Шунда улар жамланиб ўтиришдида, Ихлос сурасини 10 марта ўқишди. Тугагач фарзандлар алҳамдулиллаҳ бугун биз жаннатда бир қаср қурдик деб хурсанд бўлишди.\nСўнг дўстим фарзандларидан у қасрда нима бўлишини хоҳлайсизлар деб сўради. Болалар бизни хурсанд қиладиган кўп нарсалар бўлишлигини хоҳлаймиз дедилар. Дўстим уларга “Ла ҳавла вала қуввата иллаа биллаҳ” ни айтди, улар ҳам бу дуони такрорлашди.\nДўстим яна болаларига савол берди. Қиёматда Пайғамбаримиз соллаллоҳу алайҳи васалламни кўришни ва У зотнинг ҳавзларидан сув ичишни хоҳлайсизларми? деди. Улар ҳа дейишди. Шунда дўстим уларга ташаҳҳуддан кейин ўқиладиган “Аллоҳумма солли ъала Муҳаммад ва ъалаа аали Муҳаммад” ни ўқиб берди, фарзандалари эса такрорлашди.\nСўнг болалар хурсанд бўлиб, бири дарс қилишга, бири ўйинини давом эттиришга яна бири ишини тугатиш учун тарқалдилар.\nМен эса дўстимнинг фарзандларига Пайғамбаримиз соллаллоҳу алайҳи васалламнинг суннатларини бу шаклда ўргатганлигидан жуда ҳайратланиб, мен ҳам фарзандларимга шу шаклда ўргатсам бўлар экан дея, уйга қайтдим.\nАзиз дўстим сизнинг ҳам бу тарбия шаклини азиз фарзандаларингизга ўргатиш имконингиз бор.\n“Шайх Зайниддин” жоме масжиди\nимом хатиби Яҳё АБДУРАҲМОНОВ\nЯнгиликлар » Ҳаёт тарзи » “Ота бугун биз жаннатда бир қаср қурмадикку”\n14:05 Пайғамбарнинг жаннатдаги қўшниси\n10:57 Солиҳ дўст\n21:20 Британияда шаҳзоданинг тўйи муносабати билан легодан қаср барпо этилди\n10:21 «Эй дўстим”ни Ботир Қодировдан яхши айтган болакай...\n22:35 Германиядаги 17 метрлик қум қасри Гиннес рекордлар китобига кирди


Intel Optane: янги хотира компьютерларни икки карра тезлаштиради\n08:01 / 29.03.2017\n2017 йил 20 март куни Intel компанияси PCI Express форматидаги 375 Гблик DC P4800X сервер хотирасини тақдим этган эди. Энди ишлаб чиқарувчи ўзининг янги маҳсулоти — шахсий компьютер учун кэш-хотира Optane билан мижозларини хурсанд қилмоқда.\nIntel 16 ва 32 Гблик хотира модулларини намойиш этди. Улар маълумотларни кэшлашда қўлланилгани боис, тизимнинг ишлашини тезлаштиради. Бу тўплагичлар фақатгина 7-авлод Intel процессорлари билан ишлайди. Optane Memory кэш хотиралари бир кунда 100 Гб ахборот ёзишга мўлжалланган.\nИшлаб чиқарувчиларнинг фахр билан айтишларича, 7-авлод Intel Core Kaby Lake процессорлари негизида ишловчи тизимга ўрнатилган Intel Optane дастурлар юкланиш тезлигини 2 карра оширади, шахсий компьютернинг умумий самарадорлигини 28 фоизга кучайтириш имконини беради. Microsoft Outlook дастури деярли 6 марта, Chrome браузери 5 марта, ўйинлар 67 фоиз тезроқ ишга тушади.\nБундай хотиранинг 16 Гблиги 44 доллар, 32 Гблиги 77 доллар туради.\nIntel Optane 24 апрелдан сотувда пайдо бўлади. Бундан ташқари, шу йилнинг иккинчи чорагидан шахсий компьютер ишлаб чиқарувчилар (HP, Dell, Lenovo, Asus, Acer ва бошқалар) Intel Optane хотиралари билан жиҳозланган маҳсулотларини савдо пештахталарига етказиб беришни бошлайди.


Онам - Hidoyat.uz\nАсосий саҳифа Мақолалар Онам\nЧоп этилди Aprel 23, 2019 Онамda fikr bildirishni o'chirish\nАбу Ҳурайра (розияллоҳу анҳу)дан ривоят қилинади.\nПайғамбаримиз (соллаллоҳу алайҳи ва саллам): “Учта дуо шакшубҳасиз қабул бўлади: мазлумнинг дуоси, мусофирнинг дуоси ва ота-онанинг фарзандлари зиддига қилган дуоси”, дедилар\n(Абу Довуд, Ибн Можа ва Термизий ривоятлари).\nОнажоним қўмондон сингари аёл эди. Уч ака-ука бола-чақали бўлганимизда ҳам, ундан қўрқиб турардик. Ҳам яхши кўрардик, ҳам чўчирдик. Унинг назоратида ўсдик, ўқидик, мен имом бўлдим…\nШомга яқин қўй-молларни ўтлатиб қайтганимизда, қатор қилиб ўтирғизиб: “Олдин бир текшириб кўрай”, деганча сигарет чекканмизми-йўқми, назорат қиларди. Кейин савол берарди: “Пешинни, асрни ўқидингми, таҳоратни қаерда олдинг, ёнингда ким бор эди?” Агар қаноат ҳосил қилмаса, бошимизда туриб қазосини ўқитар, шундан кейингина овқат берарди.\nБолалигимизда онамдан қўрққанимиздан биров билан жанжаллашмасдик ҳам. Чунки унга бу борада ҳам ҳисоб берардик. Онам сўкинадиган болаларни ёнимизга йўлатмас, улар билан бирга ўйнашга қатъиян рухсат бермасди.\nАзизлар, бу юртга хизмат қилишни, жамиятимиз равнақ топишини хоҳласангиз, яхши қизларни – яхши оналарни тарбияланг. Қизларимизга инсоний таълим берайлик. Зеро, мен бугун имом бўлиб, озми-кўпми динимизга, элимизга хизмат қилаётган бўлсам, бу онамнинг ўша тергашлари, дуолари туфайлидир.\nБир имомнинг хотираларидан


Литва Хитой смартфонларига «уруш» очди | Azon.uz - Ахборот-таҳлилий портал\n1833 08:20 23.09.2021\nЛитва Мудофаа вазирлиги Хитой смартфонларини сотиб олмасликка, шунингдек, ишлатилганлардан воз кечишга чақирмоқда. Давлат хизматчиларининг бошқа танлови ҳам бўлмаслиги мумкин. Вазирлик Хитой ишлаб чиқарувчиларининг сўнгги авлод флагманларини ўрганиб чиққан ва уларнинг баъзилари маълумотларни тўплаши ҳамда серверга узатишини аниқлади.\nСмартфонлар фойдаланувчилар қайси сўзларни қидираётганини кузатиб боради. Агар биз Пекин учун нозик бўлган мавзулар ҳақида гапирадиган бўлсак, сигнал жўнатилади ва телефон қидирув натижаларини ўчириб қўйиши мумкин.\nАрвидас Анушаускас, Литва Мудофаа вазири:\n“Маълум бўлишича, телефон хитой тилидаги калит сўзларни кузатиб туради, бу иловани ўчириб қўйиш ёки тўхтатиш мумкин эмас. Бундан ташқари, у масофадан ишга туширилиши мумкин. Ҳеч ким “қора рўйхат”га кирган “Тибет”, “Тайван” ёки “демократия” сўзларининг бошқа тиллардаги вариантлари қўшилмайди, деб кафолат бера олмайди”.\nБироқ ҳозирча бу функция Европа минтақаси учун ўчириб қўйилган ва нодавлат экспертлар расмийларнинг бундай қаттиқ муносабатини тасдиқламайди. Уларнинг фикрига кўра, барча замонавий смартфонлар ҳам корпорациялар, ҳокимият ва тажовузкорларга осонликча кира оладиган маълумотларни тўплайди.\nДариус Повилаитис, киберхавфсизлик бўйича мутахассис:\n«Мен ҳеч қандай даҳшатли, айниқса таҳдидли нарсани кўрмаяпман. Бу тахминлар, гипотезалар ва жуда кам фактлар. Иккинчидан, бундай таҳдидлар бошқа кўплаб иловаларда ҳам мавжуд».\nБу Хитой ишлаб чиқарувчилари цензура ва жосусликда айбланган биринчи ҳолат эмас, шу жумладан Литванинг ўзида ҳам. Август ойида Вилнюсда Тайваннинг дипломатик ваколатхонасини очиш тўғрисида қарор қабул қилингандан сўнг икки томонлама муносабатлар ҳам кескин ёмонлашган эди.\nЛитва Хитой смартфон уруш Махсус\n728 15:15 18.03.2022\n609 12:21 26.01.2022\n841 18:15 24.01.2022\n627 09:35 04.01.2022\n3422 13:05 03.01.2022\n1442 10:05 14.11.2021


Эркаклар қандай аёлларга уйланишни афзал кўришади?\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Эркаклар қандай аёлларга уйланишни афзал кўришади?\t16:08, 29 апрель 2016\tИдеал аёлга хос 6 фазилат\nБахтли оила бекаси бўлиш учун қизлар оналарининг, бувиларининг маслаҳатига амал қилиб, рўзғор ишларини, овқат пиширишни ўрганади. Аммо йигитларнинг қалбини забт этиш учун бу нарсалар камлик қилади. Уларни бўйдоқлик сафидан ўчириш учун қандай ижобий фазилатларга эга бўлиш кераклигини “Еlle.ru” нашри сиз билан ўртоқлашади.\n1. Ҳар қандай шароитда ҳам бахтли бўлиш қўлидан келади\nБундай аёл ҳар қандай шароитда ҳам, тақдирнинг минг бир синовига бардош бера олади, бахтсизликдан бахт топа олади. У ҳеч қачон об-ҳаводан, рўзғор ташвишларидан шикоят қилмайди, ташвишга тушмайди. Ўзини хотиржам тутади. Оптимистик кайфиятини йўқотмайди. Бахтли бўлиш ҳам ҳақиқий истеъдодни талаб қилади. Бундай қизлар йигитларни ўзларига оҳанрабодай тортади. Унинг ёнида бўлган ҳар қандай йигит ўзини бахтли ҳис қилади.\n2. Қадрини билади\nДугоналаридан, қизиқишларидан воз кечиб, бутун борлиғини севимли инсонига бағишлаган қиз тезда севган йигитининг жонига тегади. Бу нарса аввалига йигитни қувонтирган бўлса, бора-бора зериктира бошлайди. Қизиқишлари, мақсади бўлмаган қиздан тезда кўнгли совийди.\n3. Уни ҳурмат қилади\nЭсли-ҳушли қиз одамларнинг олдида севган йигитини ерга уриб, ҳақорат қилмайди. Дугоналарига, онасига уни ёмонламайди. Агар у шунчалик ёмон одам экан, шундай йигитга турмушга чиқиш шартми? Уни ҳурмат қилган инсонни у ҳам ҳурмат қилади.\nОлимларнинг тадқиқот жараёнида аниқлашларича, эркак кишини тарбиялаб, ўзгартиришга ҳаракат қилган аёл эмас, балки уни яхши томонга ўзгаришга илҳомлантирган аёлгина идеал аёл бўла олади. Бу ерда “тарбиялаш” сўзини “илҳомлантириш” сўзига алмаштириш лозим. 5. Оқилона йўл тутади\nАқлли аёллар икки турга бўлинади. Биринчи тоифадаги аёллар ўзининг ҳақлигини далиллар билан исботлайди. Бундай аёлнинг олдида эркак киши ўзини ожиз ва ахмоқ деб ҳис қилади. Иккинчи тоифадагилар эса эркак киши билан баҳслашганда усталик билан жанжалдан қочиб, юмшоқлик билан ўз фикрларига ишонтиради. Бундай ҳолатда эркаклар қайси тоифадаги аёлларни танлашини ўзингиз тушунаверинг.\n6. Садоқатли бўлади\nГап оила қуриш ҳақида кетар экан, бу ерда вафо-садоқатнинг роли катта бўлади. Рўзғор ташвишлари ҳар қандай ҳис-туйғуни емириб юборади. Оилани сақлаб қолиш инсондан сабр-тоқатни, кечиришни, ишончни талаб қилади. Оилада жанжалли вазиятлар юзага келганда садоқат синовдан ўтади. Ҳар қандай вазиятда ўзини оғир-босиқ тутган қиз йигитларнинг ҳурматига сазовор бўлади.


1 Ноябрь 20:25\nЖМТнинг 2021 йилга мўлжалланган дастлабки ҳисоботида БМТнинг қатор агентликлари, Миллий метеорология ва гидрология хизмати маълумотлари, шунингдек, етакчи илмий экспертларнинг прогнозлари мавжуд, дея хабар беради БМТ матбуот хизмати.\n«ЖСТнинг глобал иқлим ҳолати тўғрисидаги ҳисоботи сайёрамиз кўз ўнгимизда ўзгараётганини кўрсатади. Бутун дунёда экотизимлар вайрон қилинмоқда. Олимлар гапирди, энди навбат сиёсий етакчиларга келди. КС-26 ўзгариш даври бўлиши керак. Биз келажагимизни ҳимоя қилиш ва инсониятни қутқариш учун зудлик билан ҳаракат қилишимиз керак», деди БМТ Бош котиби Aнтониу Гутерриш видеомурожаатида.\n«Кузатувлар тарихида биринчи марта Гренландия айсбергида қор эмас, ёмғир ёғди. Музларнинг эриши натижасида Канада музликлари аста-секин йўқ бўлиб кетмоқда», деди ЖМТ бош котиби Петтери Таалас.\n2021 йилнинг январ-сентябр ойларида ўртача глобал ҳарорат 1850–1900-йиллардаги ўртача ҳароратдан 1,09 даражага юқори бўлди.


Урганч тумани ҳокимлиги ахборот хизмати. May 06, 2022\nБугун вилоят ҳокимининг молия-иқтисодиёт ва камбағалликни қисқартириш масалалари бўйича биринчи ўринбосари Игамбергенов Кудратбек Кадамбаевич ва вилоятдаги муаммоли масалалари билан юрган фуқаролар билан учрашув ташкил қилинди. Навбатдаги учрашув Урганч туманидаги "Анжирчи" маҳалласида бўлиб ўтди. Унда туман Халқ таълими, Мактабгача таълим, Маданият, Касб-ҳунар таълими, Бандлик, Соғлиқни сақлаш, Қишлоқ хўжалиги бошқармалари ҳамда ҳуқуқ-тартибот органлари, электр энергияси ва газ таъминоти каби бошқа кўплаб тегишли ташкилотлар раҳбарлари иштирок этди.\nАҳоли билан юзма-юз, ошкора йўлга қўйилган учрашувда уй-жой, газ, электр энергияси, бандлик, ижтимоий ёрдам, кредит, соғлиқни сақлаш, суд-ҳуқуқ тизими билан боғлиқ масалалар юзасидан мурожаатлар қилинди.\nБугунги қабулга келган барча фуқароларнинг мурожаатлари тингланди ва уларнинг барчаси бевосита вилоят ҳокимининг ўринбосари томонидан қабул қилинди. Фуқаролар мурожаати учун ажратилган вақт чекланганлиги сабабли фуқаролар қабули кейинги кунга қолдирилди.


Тахриж ва таржиҳ иккита фикҳий атама сифатида суннийлик мазҳабларида эркин ижтиҳод даври (мужтаҳидлар даври)дан кейин, айниқса, охирги давр фақиҳлари томонидан турли фиқҳий манбаларда кенг кўламда қўлланилиб келинган.\nФиқҳ илми босиб ўтган олти босқичдан мухаррижлар ва муқаллидлар даврларида Ҳанафий олимлари томонидан ёзилган китобларда, айниқса, фатво туркумида ёзилган китобларда ушбу атамалар кенг кўламда ишлатилгани учун, биз уларни манбаларга, айниқса, «Исломда ҳуқуқ», «Фатовои Оламгирий», Абу Сулаймон Ғовжий ва устоз Абу Заҳра ёзган асарларга асосланиб, бироз ёритиб ўтамиз.\nТахриждан мақсад, бир мазҳабнинг умумий қоидаларига таянган ҳолда, мазҳаб имомлари томонидан ҳеч қандай фикр билдирилмаган ҳодисалар ҳукмини истинбот қилиш (чиқариб олиш, белгилаб бериш) бўлса, таржиҳда мазҳаб раҳбарлари айтган турли сўзлар ёки улардан етиб келган турли ривоятлардан айримларининг устунлигини баён қилиш, изоҳлаб бериш назарда тутилади.\nБиринчи гуруҳ, яъни тахриж билан шуғулланувчи гуруҳ мазҳаб бўйича мухаррижлардан иборат бўлиб, фақатгина мазҳаб чегарасида ижтиҳод қилиш ваколатига эга бўлганлар.\nИккинчи гуруҳ мазҳаб доирасида таржиҳ бериш (устун қўйиш), яъни фикрлар ва ривоятлар орасида энг кучлисини кучлиларидан ажратиб олиш йўл-йўриқларини билган фақиҳлардан иборат. Улар насс орқали белгилаб берилмаган ҳукмларни истинбот қилиш ёки насс орқали белгиланган ҳукмларга қарши туриш ҳуқуқига эга бўлмаганлар, балки фақат устун қўйиш ёки кучли ва кучсиз, саҳиҳ ва заиф ривоятларни бир-биридан ажратиб олиш салоҳиятига эга эдилар.\nАбу Заҳра таъкидлашича, тахриж услубидан фойдаланиш, истинбот этилган умумий қоидаларга таянган ҳолда, чиқарилган ҳукмларни унга ўхшаган фаръий (жузъий) масалаларга кўчириш, ўтганларнинг урфига боғлаб иш юритишга асосланарди. Кўпинча ҳукмлар урф-одатга бўйсундирилар, яъни шариат ҳукми урф-одатга асосланиб аниқлаб бериларди. Шу сабабли кўпгина чиқарилган ҳукмлар умумий урф ёки хос урф (бир қавм ёки бир минтақага хос бўлган урф)дан келиб чиқишининг гувоҳи бўламиз. Баъзан олди-сотди ва ижаралар ҳақида чиқарилган ҳукмларда: "Мовароуннаҳр ёки Рум (ҳозирги Туркия) урфи шу асосда амалга оширилган" каби ибораларни учратамиз. Бундан маълум бўладики, ижтиҳод қилишда урф катта таъсирга эга бўлган, балки муаммони ечишда асосий ролни ўйнаган ёки бир қиёснинг бошқа бир қиёсдан устун қўйилишига сабаб бўлган (Абу Заҳра, "Абу Ҳанифа").\nМухаррижлар фаолияти бу билан чегараланиб қолмайди. Улар ўтган олимлар фатво берган масалалар бўйича ҳам фатво бсриб, уларга қаршилик ҳам кўрсатганлар. Негаки, замон ўзгариши бундай заруратни юзага келтириб турарди. Албатта бундай қаршиликлар Қуръон, Сунна нассларига ёки насс сингари очиқ ва ойдин бўлган қиёсга асосланмай чиқарилган ҳукмларга нисбатан кўрсатилган. Мисол сифатида ўтмишда фақиҳлар мулк эгаси ўз мулкига эркинлик билан эгалик ва тасарруф қила олади, шунга биноан қазо (қозилар маҳкамаси — суд), шуфъа даъвосидан ташқари икки қўшни орасида юзага келган муносабатларга аралаша олмайди, бундай муносабатлар диёнат (одамлар диндорлиги ва виждони) асосида тартибга солинади, деб фатво берганлар. Лекин замон ўтиши билан диний омил заифлашиб, одамларда ахлоқий қадриятлар заифлашгандан кейин шундай ҳолатлар юз бера бошладики, баъзи бир мулк эгаларининг тасарруфи оқибатида қўшнилар манфаати оёқ ости қилиниб, уларга катта зарарлар етказилди.\nМутааххир олимлар (охирги давр олимлари) бундай аҳволни кўриб шундай хулосага келдиларки, мулк эгасига мутлақ эркинлик бериб, қўшни билан муносабатини тартибга солишни унинг виждони ва диний эътиқодига топширган Абу Ҳанифа бугунги кунда ҳаёт бўлганида, албатта, ўз ҳукмига қарши фатво бериб, қўшнига нисбатан мулк эгаси ҳуқуқини чеклаб қўярди. Шу сабабга биноан улар қуйидагича фатво чиқарадилар: мулк эгаси қўшни учун катта зарарга сабаб бўладиган ҳар қандай тасарруфдан ман этилади ва суд улар орасидаги алоқани тартибга солиш ишларига аралашади (Абу Заҳра, "Абу Ҳанифа").\nИбн Обидиннинг фикрича, бундай ҳолларда Имоми Аъзамнинг асҳоби, етук шогирдлари томонидан унинг фатвосига қарши чиқарилган фатволар салоҳиятли фақиҳлар томонидан устун қўйилса, бундай ҳолатда фақиҳлар ўз мазҳабларидан чиққан бўлмайдилар (Ибн Обидин "Расмул-муфтий").\nШунингдек, машойих (салоҳиятли фақиҳлар)лар замон ўзгариши оқибатида янги пайдо бўлган урф-одат ёки зарурат асосида фатво бериб, янги ҳукм чиқарганларида ҳам ўз мазҳаблари доирасидан чиққан ҳисобланмайдилар, чунки бу каби ҳолларда таржиҳ услубидан фойдаланиш ёки замон ўзгариши ёхуд зарурат принципига асосланиб хукм чиқариш борасида Имоми Аъзам томонидан уларга рухсат берилган. Борди-ю, Имом тирик бўлганида, албатта уларнинг қарорини маъқуллаган бўларди, чунки уларнинг сўзлари Абу Ҳанифа мазҳаби тақозоси ва талабига бутунлай мувофиқдир.\nТахриж усулларидан фойдаланиш Ҳанафий мазҳабининг ўсишига сабаб бўлди. Унинг усулларига хос бўлган юмшоқлик, айниқса, урфга катта эътибор бериш, барча саволларга замон талабига мувофиқ жавоб бериш имкониятини яратиб берди.\nАбу Заҳра эътирофича, таржиҳ усулидан Ҳанафий мазҳаби бўйича фойдаланиш, фақиҳлар ўзларини бу соҳада мазҳаб чегарасидан чиқмасликка муқайяд деб билган бўлсалар ҳам, ниҳоят оғир ва мушкул иш эди. Таржиҳ бўйича улар ишлатган услуб кучли ва кучсиз далилларни бир-биридан ажратиб олиш учун бир мунтазам ва юксак фиқҳий тафаккурнинг кўрсаткичи ҳисобланади.\nУмуман олганда таржиҳ турли ривоятлар ва турли сўзлар орасида юз беради, улардан ҳар бирининг ўзига хос йўли бор. Таржиҳ биринчидан, китобларга киритилган ривоятлар орасида бўлади. Агар икки ривоятдан бири "Зоҳирур-ривоя" китобларида мавжуд бўлса, у биринчи ўринга қўйилади ва ундан бошқа ривоятларга зид бўлмаганда, унга эътибор берилади.\nФатовойи Тоторхонияда айтилганидек, "Зоҳирур-ривоя"-да бўлмаган ривоятлар, асосий қоидаларга мувофиқ бўлгандагина эътиборга олинади. "Зоҳирур-ривоя"да бўлмаган масала, асҳобимиз (Абу Ҳанифа ва унинг буюк шогирдлари) усулларига мувофиқ бўлган суратдагина унга амал қилинади.\nАммо Имомлардан ривоят қилинган сўзлар орасида, таржиҳ қандай амалга оширилади? Бу, икки турда бўлади: биринчидан, сўз эгасининг манзилат ва мақоми назарга олиниб, унинг сўзи устун қўйилади ёки ривоят қилинган сўзнинг далили кучига асосланиб таржиҳ берилади, бу эса далилнинг таржиҳи (далилни устун қўйиш) деб аталади. Зарурат ёки эҳтиёж ва урфга асосланиб таржиҳ бериш ушбу қисмга киради.\nСўз эгаси бўйича таржиҳ борасида бундай дейилган: Агар Абу Ҳанифа ва унинг икки суҳбатдоши — Абу Юсуф ва Муҳаммад (Соҳибон) бир масала бўйича бир хил фикрда бўлсалар, уларнинг раъйи мўътабар ҳисобланади, лекин агар зарурат ёки урф, улар томонидан қабул қилинган қоида асосида қаршиликни талаб қилса, бундай аҳволда уларнинг фикрлари қатъий қиёс эмас, балки зонний қиёсга асосланган бўлган суратдагина, мухолифат кўрсатиш мумкин бўлади.\nАгар Абу Ҳанифа ва унинг икки асҳобидан бири бир томонда турган бўлсалар, биз ҳозир айтиб ўтган чегарада уларнинг раъйига таржиҳ берилади. Уларнинг ҳар уччаласи ҳар бири алоҳида бир фикрда бўлса, айтиб ўтилган доирада Абу Ҳанифанинг фикри устун қўйилади, чунки у мазҳаб асосчиси, шу сабабли токи бирон бир зарурат ёки урф талаби мавжуд бўлмаса ва ўтмишдаги мужтаҳидлар мазҳаб бўйича уларнинг бошқа биронтасининг далилини кучли деб кўрсатган бўлмасалар, мазҳаб асосчисининг сўзи устун қўйилади.\nАммо агар Абу Ҳанифа бир фикр ва Соҳибон бошқача фикр билдирган бўлсалар, бундай ҳолатда агар муфтий, мазҳаб бўйича мужтаҳид бўлиб бирон бир далил топа олса, улардан бирининг сўзини устун қўяди, аммо мужтаҳид бўлмаган ҳолатда, айрим олимлар, жумладан Абдулло ибн Муборак фикрича, Имом Абу Ҳанифанинг сўзи мутлақ устун қўйилади. Баъзилар муфтий хоҳлаган томонни таржиҳ беришга салоҳияти бор деб фикр билдирганлар. Бу ҳақда Фахруддин Қозихон ўзининг машҳур фатово китобида қуйидагидек маълумот берган: "Масала бўйича имомларимиз орасида ихтилоф бўлган ҳолларда Абу Ҳанифа билан Соҳибондан бири бир фикрда бўлсалар, уларнинг, яъни Имомнинг сўзига эътибор берилади.\nАгар улар орасидаги ихтилоф асру замондан келиб чиққан бўлса, масалан, адолат зоҳирига қараб ҳукм чиқариш, бу ҳолда одамлар аҳволида ўзгаришлар юз берганини назарда тутган ҳолда, Соҳибон сўзлари эътиборга олинади. Музораа (экинчилик, деҳқончилик) ва муомала каби масалалар бўйича мутааххир олимлар ижмоини назарда тутган ҳолда Абу Ҳанифа ва Соҳибоннинг сўзи мўътабар деб қабул қилинади. Булардан ташқари ҳолларда мужтаҳид бўлган муфтий ўз салоҳиятига эга бўлиб, ўз раъйига (фикрига) қараб ҳукм чиқаради. Абдулло ибн Муборак Абу Ҳанифа қавлига эътибор берилади, деб фикр билдирган (Бу ерда Абу Заҳра Қозихон сўзини қуйидагидек изоҳлайди: Қозихон фикрича, асру замон ўзгаришидан келиб чиққан ихтилофга тегишли бўлган ўринларда Соҳибон сўзига асосланиб амал қилинади. Асосан бу ўринда иккала томон, яъни Абу Ҳанифа ёки Соҳибон фикрларидан замонга энг мувофиқ келадиганини танлаб олиши зарур деб айтиши керак эди, лекин маълум бўлишича унинг назарияси асру замон Соҳибоннинг фикру назарига муво-фиқ келади деган принципга асосланган кўринади. У олимлар муомала ва музораа каби масалаларда Соҳибон сўзларини устун қўядилар, дейди. Унингча бу ўринда мужтаҳид муфти, салоҳиятга эга эмас, ҳолбуки мазҳаб бўйича мужтаҳид бўлган муфти ҳар доим салоҳиятга эгадир.).\nМазҳаб бўйича мужтаҳид олим, бирон бир сабаб ва далилга биноан бошқача йўл тутмаган бўлса, олимларнинг аксарияти Абу Ҳанифа қавлини устун қўйиш тарафдоридирлар. Шунга биноан Ибн Нажим қуйидаги фикрни билдирган эди:\n"Бирон бир жиддий далил мавжуд бўлмаган ҳолларда, Соҳибон ёки улардан бирининг сўзи Абу Ҳанифа қавлидан устун қўйилмайди. Мазкур ҳолатлар (Имомнинг сўзини Соҳибон сўзидан устун қўймаслик учун жиддий далил мавжудлиги) Имом далилининг кучсизлиги ёки зарурат ва таомил (урф) талабидан иборат бўлади. Масалан, музораа ва муомалада Соҳибоннинг сўзини устун қўйиш ёки Соҳибон билан Имомнинг орасидаги ихтилоф, асру замон ихтилофидан келиб чиққан бўлса, бундай ҳолатларда Имом Соҳибон асрида юз берган воқеани кўрганида эди, албатта уларнинг фикрларига қўшиларди, ма-салан, адолат зоҳирига қараб ҳукм чиқармаслик шундай масалалар сирасига киради.\nАйтиб ўтилган нарсалар, муайян масала бўйича Абу Ҳанифадан бирон бир раъй ва фикр ривоят қилинган суратда на-зарда тутилади, аммо агар Имомдан бирон фикр ривоят этилмаган ёки мазҳаб бўйича мужтаҳид олим, Имом сўзини устун қўйиш учун бирон далилга эга бўлмаган ҳолларда, у Абу Юсуф сўзи асосида фатво беради. Ундан кейин Муҳаммад, сўнгра Зуфар ва ундан сўнг Ҳасан ибн Зиёднинг сўзига асосланиб фатво беради" (Ибн Нажим, "Ал-Ашбоҳу ван-назоир").\nАбу Ҳанифанинг асҳобидан муайян мавзу бўйича ривоят мавжуд бўлмаган ҳолда, масаланинг ечими улардан кейин мазҳаб бўйича мужтаҳид бўлган мухаррижлар раъйи ва назарига топширилади. Борди-ю улар орасида ҳам ихтилоф юз берса, Таҳовий ва унинг табақасида турган буюк олимларнинг аксарияти сўзига эътибор берилади. Агар мазкур мухаррижлар томонидан бирон фикр ва раъй билдирилган бўлмаса, ал-Ҳовийда таъкидланганидек, Муфтий масалани чуқур текшириб, ижтиҳод нуқтаи назаридан ўйлаб кўради ва муаммонинг ечимига яқин бир йўлни топишга уринади, масала бўйича ўринсиз сўз юритмайди. Аллоҳдан қўрқиб уни назарда тутади, чунки бу бир буюк иш ҳисобланиб, уни (юзаки) бажаришга жоҳил кимсадан бошқа киши жасорат қилмайди".\nМазкур сўздан мақсад шуки, муфтий, имомлар ва уларнинг шогирдлари ёки мухаррижлар томонидан фикр билдирилмаган масалага дуч келганда фатво беришдан тўхтамайди, лекин чуқур фикр юритиб ижтиҳодга қўл уради ва мазҳаб усуллари ва фуруъига асосланиб муаммони ечади.\nАбу Заҳра таъкидлашича, бунга биноан ҳар бир даврда мухаррижлар бўлиши зарур, негаки ҳодисалар чексиз бўлиб, ҳар бир ҳодисанинг ҳукми маълум бўлиши керак, бу эса ҳеч бўлмаганда ҳар бир асрда ижтиҳод қилиш салоҳиятига эга бўлган мухаррижлар мавжуд бўлишини талаб қилади. "Ижтиҳод эшиги ҳатто мазҳаб доирасида ҳам ёпилган", деган фикр ушбу заруратга зиддир.\nДалил орқали таржиҳ бериш эътиборга молик бўлиб, аввало, тахриж ваколатига эга бўлган мазҳаб бўйича мужтаҳид олимлар томонидан содир бўлади. Ушбу ваколатдан барча ўринларда, масалан, Абу Ҳанифа ёки Соҳибон раъйларини танлашда ёки урф талабига биноан уларнинг сўзларидан биронтасини танлаб олишда фойдаланиш мумкин.\nДалилнинг кучига қараб таржиҳ бериш, мустаҳкам ва собит қоидаларга энг яқин бўлган баён ва ифода орқали бўлади. Агар ҳукм замон ва асрлар ихтилофи асосида ўзгариб турадиган мавзу бўйича бўлса, содир бўладиган фатво аср руҳига энг мос келадиган баён билан амалга оширилади.\nМазҳаб бўйича мухаррижлар, ихтилоф юз берган ҳолларда собит бўлган ва устун қўйилган хулосаларга эришиб, уларни жамлаб китобларда тўплаб қўйганлар. Шу йўсинда улардан ксйин келадиганлар учун сўзларни танлаб олиб устун қўйиш ски насс мавжуд бўлмаган ўринда ижтиҳод қилиш учун йўллар тўсиб қўйилган. Лекин мазҳабнинг ривожланиши тақозосига биноан ҳар бир асрда тахриж ва таржиҳ эшиги илк мухаррижлар қилганларидек, ҳар доим очиқ бўлиши керак эди. Натижада мутааххир олимлар мутақаддим (олдинги) олимлар томонидан таржиҳ берилган масалалар билан қониқиб, ҳукми насс орқали аникданмаган муаммолар бўйича ижтиҳод қилиш салоҳиятига эга бўлмай келганлар.\nУстоз Заҳра таъкидлашича, Ҳанафий мазҳабининг ривожи ва такомили учун тахриж ва таржиҳ эшикларини ҳар доим бутунлай очиб қўйиш керак. (Абу Заҳра, "Абу Ҳанифа")\nДоктор Муҳаммад Юсуф Мусо кўп асрлардан бўён, такдид ислом ҳуқуқшунослигининг қотиб қолишига сабаб бўлганидан афсусланиб, ҳозирги даврда ушбу камчиликка барҳам беришга чақиради (Доктор Юсуф Мусо, "Тарихул-фиқҳил-исломий").


ОАВ: Британия ядровий қалқон модернизациясига 250 млрд доллар сарфлайди\n10:16 / 26.10.2015\nРасмий Лондоннинг ядровий қалқонни модернизация қилиш бўйича режаларини амалга ошириш учун мамлакат 167 млрд фунт стерлинг ёки 256 млрд доллар сарфлашига тўғри келади. Бу сонлар Reuters агентлиги томонидан ошкор қилинди.\nАгентлик жамоат палатасининг халқаро муносабатлар бўйича қўмитаси раиси Криспин Блант билан биргаликда “Трайдент” баллистик ракеталари билан “Вангард” субмариналарини янгилашга кетадига харажатларни ҳисоблаб чиқди. Шунингдек, ядровий флотнинг кейинги сарф-харажатлари ҳам ҳисобга олинди.\nИлгари ҳукумат бу ишларга 15-20 млрд фунт стерлингнинг етишини айтган эди. Аммо парламентарийнинг мудофаа вазирлигига киритган сўровига жавобан идора 4та янги субмаринанинг нархи 25 млрд фунт стерлингни ташкил қилиши, уни сақлашга эса ҳарбий идора йиллик бюджетининг 6 фоизи сарфланиши лозимлигини маълум қилди. Мудофаа вазирлигининг жорий йилдаги бюджети 33.8 млрд фунт стерлингни ташкил қилди.


23 Ноябрь 10:10\nБМТ Қозоғистонни қайта тиклаш ишларини қўллаб-қувватлади Нур-Султанда аэропортдан вокзалгача махсус автобуслар қатнайди Нур-Султанда коронавируснинг кескин тарқалишига «омикрон» штамми сабаб бўлмоқда\nБангладеш, Бразилия, Қозоғистон, Мавритания, Мозамбик, Нигерия, Покистон, Саудия Aрабистони ва Финляндиядан келган йигирма нафар ҳарбий хизматчиларга ўқишни тамомлаганлик сертификатлари топширилди.\nИкки ҳафта давомида қозоғистонлик инструкторлар иштирокчиларни тинчликпарвар операцияларда тинч аҳолини ҳимоя қилиш бўйича БМТнинг асосий тамойиллари, қадриятлари ва ваколатлари билан таништирди. Гендер жиҳатларини, инсон хулқ-атвори ва хавфсизлиги кодексини, жумладан, CОVID-19 ҳақида хабардорликни ошириш тартиб-қоидаларини ўрганишга алоҳида эътибор қаратилди.\nКурс давомида Бирлашган Миллатлар Ташкилотининг Инсон ҳуқуқлари бўйича Олий комиссари бюросии, Халқаро Қизил Хоч қўмитаси, ШҲТ ва КХШТ Минтақавий аксилтеррор тузилмаси вакиллари ҳам маърузалар тингладилар.\nМавританиялик талаба полковник Зейн Суидат қозоқ томонига тайёргарлик сифати учун миннатдорчилик билдирди. Тинчликпарварлар тайёрлаш марказидаги ўқитувчиларнинг касбий маҳорати ҳақида гапириб, олинган билимлар тинчликпарвар операцияларда, кундалик ҳаётдаги вазифаларни бажаришда қўл келишини таъкидлади.\n#БМТ #ҚР Мудофаа вазирлиги\nҚозоғистонда ҳарбийлар учун модулли уйлар қурилади


Шавкат Мирзиёев Фарғона вилоятига ташриф буюрди. - Tafsilot.uz\n22-июнь 2017, 11:13\nЎзбекистон Республикаси Президенти Шавкат Мирзиёев жойларда ижтимоий-иқтисодий ислоҳотларнинг бориши, амалга оширилаётган бунёдкорлик ва ободонлаштириш ишлари, янги лойиҳалар билан танишиш, халқ билан мулоқот қилиш мақсадида 22 июнь куни Фарғона вилоятига ташриф буюрди, деб хабар қилмоқда «Жаҳон» АА.\nСаноат маҳсулотининг 96 %дан ортиғи кимё, нефть-кимё, енгил саноат, озиқ-овқат саноати, машинасозлик ва қурилиш материаллари тайёрлаш каби замонавий тармоқларда ишлаб чиқарилмоқда. Фарғона нефтни қайта ишлаш заводи, «Фарғона азот», «Автоойна», Қўқон механика заводи, «ДЭУ текстиль Фарғона», «Қўқон Индорама текстиль» каби йирик саноат корхоналари нафақат вилоят, балки мамлакатимиз иқтисодиётида алоҳида ўрин эагаллайди.\nМирзиёевнинг 2017 йил 12 январдаги фармонига асосан ташкил этилаётган «Қўқон» эркин иқтисодий зонаси бу борадаги имкониятларни янада кенгайтиради.\nФарғона маҳсулотлари Қирғизистон тадбиркорларида ҳавас уйғотди


Ойнинг қутб қисмида музликлар борлигига ишончли далиллар топилди » Ўзбекистон янгиликлари – Zamin.uz\nОйнинг қутб қисмида музликлар борлигига ишончли далиллар топилди\nГавайи ва Браун университетлари тадқиқотчилари профессор Шуаи Ли бошчилигида Ойнинг қутб томонида музликлар борлигига оид ишончли далилларни қўлга киритишди. Ойдаги музликлар жойлашуви ва миқдори Қуёш тизимидаги бошқа осмон жисмлари, жумладан Меркурий ва Церераникидан кескин фарқ қилади. Бу ҳолат Ойнинг ўзига хос шаклланиш ва ҳосил бўлиш жараёни билан боғлиқ бўлиши мумкин. Ушбу муз қатламларидан келажакда Ернинг табиий йўлдошини тадқиқ этиш вақтида фойдаланиш мумкин бўлади. Бу ҳақида Миллий фанлар академияси хабарлари (PNAS) нашрида чоп этилган илмий мақолада хабар берилмоқда.\nПрофессор Ли ва унинг ҳамкасблари Ой юзасида сув борлигини тасдиқлашда Ойнинг қутб қисмидаги учта алоҳида ҳудудни НАСАнинг Moon Mineralogy Mapper (М3) ускунасида текшириб кўришди.\nМ3 ускунаси Chandrayaan-1 космик аппаратига жойлаштирилган бўлиб, 2008-йилда Ҳиндистон коинот тадқиқотлари ташкилоти томонидан ишга туширилган. У Ой сиртида музликлар борлигини тадқиқ этишга асосланган асбоб-ускуналар билан жиҳозланган. Ускуна Ой сиртидаги музликлардан қайтаётган нурларни қабул қилишдан ташқари, унинг таркибидаги молекулаларнинг инфрақизил нурларни ютиш хусусиятини текшира олади, бу эса Ой сиртидаги сув қайси агрегат ҳолатда, яъни суюқ, газ ёки қаттиқ кўринишда эканлигини аниқлаш имконини беради.\n«Янги топилган ой музликлари унинг қутб томонидаги улкан кратерлар сояси остида турибди. Ойнинг ўз ўқи атрофида жуда кичик бурчак остида айланиши туфайли ушбу ҳудудларга деярли қуёш нури тушмайди ва шу боис бу минтақалардаги ҳарорат -157 градусдан юқорига кўтарилмайди», - дейди тадқиқотчилар.\nНАСАнинг М3 ускунасида суратга олинган юқоридаги Ойнинг жанубий (чапда) ва шимолий (ўнгда) қутблари тасвирида катта ва кичик кратерлар ичидаги кўк рангда тасвирланган музликларни кўриш мумкин. Юқори аниқликда тадқиқ этилган ушбу тасвирлар Ой сиртида ростдан ҳам музликлар мавжудлигини кўрсатиб турмоқда.\nБундан аввалги [тадқиқотларда] Ойнинг жанубий қутбида муз қатламлари мавжудлигига ишора қилувчи кичик белгилар қўлга киритилган, лекин бу ҳолатни Ой тупроғининг нурларни ўзида акс эттириш хусусияти билан изоҳлаш мумкин эди.\nТадқиқотчиларнинг таъкидлашларича Ой юзасида муз қатламларининг бўлиши, ҳаттоки улар бир неча миллиметр қалинликда бўлса ҳам келажакдаги Ой сиртида ўтказиладиган экспедициялар учун улкан ресурс вазифасини ўтай олади. Ундан ичимлик суви олиш ёки уни кислород ва водородга парчалаш орқали ракеталарга ёқилғи ҳамда нафас олиш учун кислород заҳирасига эга бўлиш мумкин.\nЯнгиликлар » Дунё » Ойнинг қутб қисмида музликлар борлигига ишончли далиллар топилди\n22:50 Бугун Супер Ойнинг тўлиқ тутилиш ҳодисаси кузатилди\n11:55 Бугун содир бўладиган “Суперой ҳодисаси”нинг вақти маълум\n18:00 31 январь куни инсоният “Ой мўъжизаси”га гувоҳ бўлади\n09:10 Уфологларнинг айтишича, Ойнинг устки қисмида ўзга сайёраликлар базаси бор экан. Улар куни кеча ерга сигнал юборибди…